
Thermobifida cellulosilytica-ból származó Gh5-ös endomannanáz vizsgálata

A lignocellulóz tartalmú növényi sejtfal különböző kémiai tulajdonságokkal rendelkező frakcióit már ma is többféle iparág hasznosítja. Új technológiák fejlesztésével gazdaságossá válhat a lignocellulóz alapú bioüzemanyag gyártás, de a cellulózt és a hemicellulózokat hidrolizáló enzimeknek, így a különböző mannanázoknak további felhasználási lehetőségei vannak a papírgyártás, vagy a takarmányozás területén. Ezen enzimek felhasználásával előállíthatók olyan prebiotikus oligoszacharidok, amelyeket a táplálkozástudományban, vagy az élelmiszeriparban hasznosíthatnak. A nagy gyakorlati potenciál miatt, az ipari hasznosításra alkalmas enzimeket széles körben kutatják.
A természetben a legnagyobb mértékű lignocellulóz átalakítás a komposztok meleg régióiban zajlik, ahol a legaktívabb lignocellulóz bontó baktériumok a Thermobifida genus tagjai. A thermobifidák aerob, Gram-pozitív, termofil aktinomicéták, amelyek összetett hidroláz enzimrendszerük segítségével hatékonyan bontják a lignocellulóz tartalmú növényi biomasszát. Az általam vizsgált endomannanázt (Man5A) termelő Thermobifida cellulosilytica típustörzsét 2001-ben izolálták Magyarországon, amely hasonlóan jó lignocellulóz bontási képességgel rendelkezik, mint a nemzetség legismertebb tagja, a T. fusca. 
Munkám során elsőként sikerült T. cellulosilytica-ból származó hidroláz gént klónozni, majd az általa kódolt mannanáz enzimfehérjét heterológ expresszióval E. coli-ban túltermeltetni. A biokémiai vizsgálatok során meghatároztam a tisztított enzim molekulatömegét, és az aktivitás szempontjából optimális pH és hőmérsékleti tartományt. A kísérletek során megállapítottam, hogy az enzim magas hőmérsékleti optimummal rendelkezik, 60 oC-on stabilitását több óráig megőrzi, azonban 70 oC-on gyorsan elveszíti aktivitását. A Debreceni Egyetem Genetikai és Alkalmazott Mikrobiológiai Tanszékén a T. fusca TM51 törzsből származó endomannanáz enzimet korábban már vizsgálták, így lehetőségem nyílt a két enzim összehasonlítására. Ezek alapján a két homológ enzim a 79%-os aminosav szekvencia azonosság mellett több biokémiai paramétert tekintve is nagyon hasonló, ennek ellenére a hőstabilitásuk között nagyfokú különbséget figyeltem meg. A további kutatások célja lehet az enzim részletes biokémiai jellemzése, a megfigyelt különbségek okainak feltárása, és újabb T. cellulosilytica eredetű enzimek vizsgálata.



